朱翌
送山芥与徐稚山
北风撼坤轴，飞雪封高崖。
万草坐冻死，不复存根荄。
蔚然苍山底，有此紫玉钗。
本无尘土侵，宁畏霜霰埋。
偶为樵牧知，遂与薇蕨偕。
坚瘦故耐久，苦森终怒俳。
未免一时出，肯事众口谐。
可以寄乐天，时供八半斋。
可以送庾郎，三九代食鲑。
朱门厌燖焰，嘉蔬日谁差。
飞觞失行次，可口相推排。
尔来走缸甖，遂费登山鞋。
文昌列宿光，骑省后人佳。
居官乃退步，养气能实骸。
一箸须子同，苦硬求吾侪。